En marxa `Marxuquera Verda´, la web per treballar conjuntament la recuperació de l´entorn devastat pel foc
22 agost 2018

## En marxa \`Marxuquera Verda´, la web per treballar conjuntament la recuperació de l´entorn devastat pel foc22 agost 2018Última actualització: 14 juliol 2025

![](../gestion/img/logo-marxuquera-verda-1.jpeg)  
  

**Gandia 14 d’agost de 2018.- El regidor de Gestió Responsable del Territori, Xavi Ródenas,** ha anunciat que la web Marxuquera Verda ([https://marxuqueraverda.gandia.org/](https://marxuqueraverda.gandia.org/)), l’espai de comunicació amb la ciutadania per a la recuperació de la muntanya que ha creat l’Ajuntament de Gandia, ja està en marxa.

“_Marxuquera Verda funciona mitjançant una pàgina web on s’expliquen les primeres mesures que s’han de prendre, que ha de prendre la gent que vol col·laborar i participar i també queda clar on apuntar-se com a col·lectiu o com a persona_”, ha explicat el regidor. A més, s’aniran penjant “_les convocatòries i les accions explicades per tal que la gent conega a priori què s’ha de fer i també puga opinar sobre accions o proposar accions que li semblen que poden ser interessants_”.

Durant els tres primers dies des que es va obrir la web, ja es conten 110 inscripcions entre col·lectius i ciutadania, la qual cosa “_és una molt bona notícia_”. En el full d’inscripció hi ha “_un apartat de comentaris o d’observacions on la gent també està proposant coses i això enriquirà també el Pla de Participació i el Pla d’accions que està preparant_”.

Malgrat tot, el regidor ha destacat la importància que no es prenguen mesures en la muntanya perquè “_ara la natura necessita un temps per regenerar i començar els seus mecanismes naturals de regeneració, per tant, segurament es començarà a generar accions cap al desembre, gener i febrer_”. Tot i això, ha afegit que fins al desembre es realitzaran reunions, convocatòries i algun taller per a preparar material per a les accions que es faran en els mesos següents.

El regidor ha aprofitat per a agrair  “_a tota la gent que s’està apuntant i a tota la gent que té bona voluntat de col·laborar en la restauració d’este patrimoni nostre que ara s’ha cremat i que tots volem que torne a la normalitat al més prompte possible_”.

Finalment, ha afirmat que la iniciativa compta amb el suport de la Generalitat i la Comissió post-emergència a les quals se’ls va presentar el projecte en una primera reunió “_i els va semblar que era una bona idea i també participaran d’aquest instrument per tal de facilitar les accions_”, ha declarat Ródenas.

[Twittear](https://twitter.com/share)